Új uniós migrációs megállapodást szeretne Ursula von der Leyen | Euronews
Írta: Magyar Ádám • A legfrissebb fejlemények: 02/08/2019
Új uniós bevándorlásügyi megállapodást javasolt az Európai Bizottság nemrég megválasztott elnöke, Ursula von der Leyen olaszországi útján. A politikus beszélt arról is, hogy Európát 2050-re az első klímasemleges kontinenssé kell tenni, de a Giuseppe Conte olasz kormányfővel folytatott megbeszélésének fő témája a migráció volt.
„Javítanunk kell a szabályozáson, módosítanunk kell a dublini egyezményen, hogy hatékonyabban tudjuk kezelni a migrációs hullámokat. Elfogadhatatlan, hogy a problémát továbbra is azoknak az országoknak kelljen kezelni, ahova a migránsok megérkeznek”- mondta Conte a tárgyalás után, és az új bizottsági elnök is egyetértett vele.
„Egy új migrációs és menekültügyi paktumot szeretnék előterjeszteni. Új nézőpontból kell tekintenünk a bevándorlásra. Változtatnunk kell a terhek elosztásán. Tisztában vagyok vele, hogy Olaszország, Görögország és Spanyolország földrajzi okokból nehezebb helyzetben vannak. Ezt figyelembe kell vennünk, szolidaritásra van szükség”- nyilatkozta Ursula von der Leyen.
A politikus azt is kiemelte római látogatásán, hogy fel szeretné számolni a tagállamok közötti ellentéteket az Európai Unióban.